ToekomsVenster: Laat U Koninkryk komFoto: Myriams-Fotos/Pixabay.com “En Hy sê vir hulle: “Wanneer julle bid, sê dan: ‘Vader, laat u Naam geheilig word; laat u koninkryk kom’.” – Lukas 11:2 (AFR83) Taal is darem ŉ wonderlike instrument. Hoe sou ons reggekom het as ons nie woorde gehad het om ons behoeftes, emosies en al die ander eg menslike dinge kon verwoord nie? Afrikaans is ŉ besondere taal naas ander tale en ek verbaas my altyd weer aan Afrikaans se vermoë om nuut te skep. In die teologie praat ons van om jou “te verbeel”. Dit mag van die Engels se “imagine” afkom, maar dit is nie belangrik nie. Ons sal byvoorbeld sê, kan jy jouself so of so ŉ situasie verbeel. Met betrekking tot ons liewe land Suid-Afrika, wil ek vandag vra of ons nog in staat is om ons ŉ land sonder al die uitdagings waarmee ons tans gekonfronteer word te verbeel? Toegegee, uitdagings sal daar altyd wees, maar Suid-Afrika onderskei hom op vele terreine as ŉ baie swak voorbeeld van gesonde morele waardes. Feit van die saak is, ons konteks is abnormaal. Ek is bekommerd dat ons die status quo in Suid-Afrika as normaal kan sien. Miskien kan jy saam met my ŉ oefening in verbeelding doen. Verbeelding in die Heilige Gees is nie tyd gemors nie. Dit is ŉ voorwaarde om enigiets tot stand te bring. Geloof is immers om oortuig te wees van die dinge wat ons nie sien nie. In stede om weer ŉ hele lys neer te skryf van goed wat verkeerd is, kom ons verbeel ons eerder ŉ land waar die menswaardigheid van alle mense erken en gerespekteer word. ŉ Land waarin kinders vry kan rondbeweeg sonder om te vrees dat hulle seergemaak sal word. Ons verbeel ons ŉ land waar vroue nie meer gebruiksartikels is nie, waar gelyke geleenthede – gegrond op meriete – onder alle omstandighede geld. Ons verbeel ons ŉ land waar daar nie meer bedelaars op straat is nie, waar mense werk het en werk geskep word. Kan jy ŉ land sien waar armoede in die mate aangespreek is dat niemand honger gaan slaap nie, ŉ land waar die pad veilig is om op te ry, waar riool nie meer in die strate afvloei nie? Wat van ŉ land waar kerke op Sondae gepak sit, mense honger en dors na God, moraliteit herstel is en eerlikheid, integriteit en waarheid geld? Ek sien ŉ land waar politici en amptenare op alle vlakke van die staatsmasjinerie hul ampskleed gestand doen, tronke leeg word en plaasmoorde ophou. Dit klink soos ŉ droom, dit klink soos hemel op aarde. Dit is inderdaad ons taakbeskrywing as kinders van die Here. Al sal ons die volheid daarvan dalk nie beleef nie, ons het immers steeds deel aan ŉ gebroke wêreld, kan tekens van God se naderende Koninkryk toenemend sigbaar word. Watter rol kan jy speel in so ŉ wêreld?